Mjelde: - Ville gjøre Vilhjalmsson forbannet
Start ble ydmyket på det groveste i hjemmekampen mot Strømsgodset i forrige serierunde. AvEndre Romøren 0-6-tapet skulle revansjeres borte mot Sogndal, og da Vilhjalmsson kom inn som innbytter fikk sørlandslaget en slags oppreisning. Spissen var Starts toppscorer da laget rykket opp fra 1. divisjon i fjor, men har havnet i skyggen av Alejandro Castro i årets sesong. Mot Sogndal måtte 26-åringen igjen starte på benken, men trengte ikke lang tid på å presentere seg da han kom på banen for en anonym Castro halvtimen før slutt: Ti minutter etter innhoppet knuste han Ulrik Flo i luften, og stanget inn 1-1. - Matthias har kommet inn i samme trend som resten av laget, der han ikke har satt sitt preg på ting. Derfor valgte jeg å bruke han fra benken i dag, der han kunne komme inn uten press på seg, sier Mjelde til VG. - Jeg ønsket å få han litt forbannet, og fikk den responsen jeg håpet på. Jeg er veldig glad på Matthias sine vegne, sier treneren. Karadas med årets tredje Hjemmelaget tok en fortjent ledelse noen minutter etter halvtimen var passert, med spissduoen Flo og Azar Karadas i hovedrollen. Malick Mane førte opp, spilte til Flo ute på høyrekanten, som igjen fant Karadas inne i fem-meteren. Der var 31-åringen fra Nordfjordeid sikker, og satte 1-0 i nettet bak sin gamle lagkamerat Håkon Opdal.Start kunne takke sisteskansen for at Sogndals ledelse til pause ikke var større, da han vartet opp med flere gode redninger de første 45 minuttene. Kvarteret ut i kampen hentet Flo frem en vending inne i 16-meteren resten av slekstreet ville vært stolt av, og banket til på volley. Ballen var på vei i nettaket, men Opdal var på plass og slo ballen over med en feberredning. Halvveis ut i omgangen tok Flo igjen servitørrollen da han fant en helt umarkert Karadas på bakre stolpe. Eidaren headet hardt mot mål, men igjen var Opdal på pletten og hentet fram en god benparade. Start på sin side kom til halvfarlige innlegg i løpet av omgangen, men måtte vente til like før pause med å få den første brukbare sjansen. Espen Børufsen banket til på volley 14 meter fra mål, men skuddet gikk rett på Sogndal-keeper Erik Dahlin.Andre omgang var en spillemessig trist affære, der lite skjedde frem til Vilhjalmssons utligning. Mons Ivar Mjeldes menn var det førende laget, og fikk oppreisning for det stygge 0-6 tapet mot Strømsgodset i forrige serierunde med 1-1 i Sogndal. - Vi ble slitne. Vi har enn tøff periode med mange bortekamper bak oss, og de 90 minuttene mot Haugesund på mandag satt godt i bena. Det er skuffende å ikke ta alle tre poengene, men på en dag som denne må vi være ærlige og si at uavgjort er greit, sier Azar Karadas til VG. Dermed står Sogndal med 16 poeng og 8. plass i det eliteserien tar sommerferie, mens Start er to poeng foran Odd på kvalikplassen. - Vårsesongen er godkjent minus. En må huske på at vi har mange spillere som ikke har spilt på dette nivået før, og at det vil ta litt tid for de. På vårt beste er vi gode, og vi skal klarte på tabellen i høst, sier Mjelde til VG.
(Sogndal - Start 1-1) Start skulle revansjere seg borte mot Sogndal. Det endte med at innbytter Matthias Vilhjalmsson (26) berget uavgjort.